‘Die pad na selfbestuur’: Misdaad kan met goue driehoek verslaan wordFlip Buys, voorsitter van die Solidariteit Beweging (Foto: Reint Dykema) In die 31ste hoofstuk van sy boek, Die pad na selfbestuur, ondersoek Flip Buys die oorsake wat daartoe gelei het dat Suid-Afrika se misdaadsyfers die hoogte ingeskiet het. Hy kyk ook na wat die land én gemeenskappe te doen staan om die vlaag van misdaad wat die land teister te bowe te kom. Buys begin hierdie hoofstuk deur die Amerikaanse veiligheidskenner Jeff Cooper soos volg aan te haal: “As geweldmisdaad gestop gaan word, is dit net die beoogde slagoffer wat dit kan doen. Die misdadiger vrees nie die polisie nie, en hy vrees ook nie die regter of jurie nie. Daarom moet hy geleer word om sy slagoffer te vrees.” Hy gebruik die boonste aanhaling as grondslag vir sy argument dat misdaad slegs in toom gehou kan word wanneer daar ŉ vrees vir groter teengeweld onder die potensiële misdadigers bestaan. Buys argumenteer dat Suid-Afrika se misdaadprobleem veral weens twee redes ontstaan het. Hy skryf onder meer dat die jare lange korrupsie in en wanbestuur van die polisiediens daartoe aanleiding gegee het dat misdadigers nie meer die polisie vrees nie. Buys stel dat daar tweedens ŉ soort vrywillige ontwapening onder die burgery begin plaasvind wat hulself nie meer bewapen nie en dus hierdeur weerloos laat. (Grafika: Verskaf) Wat is dan die oplossing? Buys reken dat daar ŉ goue driehoek bestaan wat veilige samelewings oor die wêreld verseker. Hierdie goue driehoek bestaan uit ŉ polisiemag, doeltreffende privaat sekuriteit en ŉ goed georganiseerde burgery. Hy skryf dat burgerlike betrokkenheid in veiligheid nie ŉ nuwe verskynsel is nie met Afrikaners wat hulself sedert die Voortrekkertyd nog altyd beskerm het deur vennootskappe met ander groepe in die land aan te gaan. Luister hier na die volledige hoofstuk om veiligheid te verseker.